L'alcalde Salva Torrent nomena als regidors delegats que conformen el nou Equip de Govern 2023-2027
28 de juny de 2023

• També han sigut nomenats els tinents d'alcalde i els membres de la Junta de Govern Local.

L'alcalde de l'Eliana, Salva Torrent, ha donat a conéixer aquest matí la configuració del nou equip de govern per a la dotzena legislatura de la democràcia, durant el període 2023-2027, després dels resultats de les passades eleccions municipals. El primer edil ha aprovat una resolució com a pas previ al pròxim Ple en el qual s'adonarà de totes les delegacions i configuració de les diferents comissions informatives. El govern queda presidit per Salva Torrent, i li acompanyen 3 dones i 4 homes, tots del grup municipal socialista.

Precisament la portaveu del Grup Socialista, Marta Andrés Peiró, ostentarà les delegacions de Coordinació General, Grans Projectes, Infraestructures i Serveis, Desenvolupament Econòmic i Polítiques d'Igualtat. Per part seua, Enrique Martínez Escrivá es farà càrrec de les àrees d'Hisenda, Patrimoni, Govern Interior i Seguretat Ciutadana. Cristina Díaz Ocheda continuarà dirigint les àrees de Sostenibilitat Ambiental i Benestar Animal i a més es fa càrrec de Recursos Humans.

Quant a Vicente Zamora Cervera, ostentarà les delegacions de Desenvolupament Urbà, Habitatge i Polítiques Esportives. Jorge Pérez Comeche, per part seua, continuarà al capdavant de l'Agenda 2030, Participació Ciutadana, Transparència, Modernització de l'Administració, Cooperació i Voluntariat i Comunicació Institucional.

Finalment, Eva Santafé Miguel dirigirà les àrees d'Educació, Formació, Cultura, Biblioteca,  Política Lingüística, Polítiques Socials i Persones Majors. El regidor debutant Juan Espinosa Gil es farà càrrec de Cultura Festiva, Turisme, Joventut i Sanitat.

L'alcalde Salva Torrent ha signat també sengles resolucions amb el nomenament dels membres de la Junta de Govern Local, presidida per ell mateix i composta pels regidors i regidora Marta Andrés Peiró, Enrique Martínez Escrivá, Vicente Zamora Cervera, Jorge Pérez Comeche i Juan Espinosa Gil; i les dels dos tinents d'alcalde Marta Andrés Peiró i Enrique Martínez Escrivá.

L'alcalde Salva Torrent ha destacat la solvència, i capacitat de treball de les regidores i regidors de l'Equip de Govern afegint que “estan preparats per a afrontar els reptes de progrés i desenvolupament del municipi de l'Eliana en els pròxims quatre anys”.